# 4.1. Pensando que comer

# Abrir a despensa

Neste paso inicial, o grupo detense a abrir a despensa. Poñedes en común todo o material visual que cada persoa foi preparando nos pasos anteriores do proxecto, coma quen saca os ingredientes á mesa antes de comezar a cociñar. Non é un paso de creación nin de decisións, senón de observación: serve para coñecer ben os recursos dispoñibles, comprender o traballo realizado por cada persoa do grupo e inspirarse nel de cara ás ideas que se desenvolverán nos seguintes pasos da receita.

Cada persoa amosa ao resto as imaxes e animacións coas que traballou, tanto os arquivos orixinais en formato .png e .svg como as imaxes retocadas e as animacións creadas nos adestramentos. O obxectivo é que todo o grupo vexa con claridade que material hai dispoñible e como se foi transformado ao longo do proceso.

Observade tamén a paleta de cores que deseñastes e as tipografías que se utilizaron. O importante é ver como se combinaron e que efecto producen, non tomar decisións aínda sobre cal ou cales se van usar.

## Lectura facilitada

Neste paso o grupo revisa todo o material creado.

Cada persoa amosa as súas imaxes e animacións.

Revísanse ficheiros .png e .svg.

Revísanse tamén as imaxes retocadas.

O grupo observa que recursos hai dispoñibles.

O grupo ve como se transformaron as imaxes.

Obsérvase a paleta de cores.

Obsérvanse as tipografías usadas.

Neste paso non se crean cousas novas.

Neste paso non se toman decisións.

## Audio

audio/mpeg

# Choiva de ideas

Duración: 20 minutos Agrupamento: Pequeno grupo

Antes de comezar a deseñar, realizade unha choiva de ideas en grupo. Cada membro do equipo debe expoñer unha proposta para o cartel, pensando nos alimentos de Galicia que quere traballar, nas posibles combinacións entre eles e nas mensaxes que se poderían transmitir.

Nesta etapa todas as ideas son válidas. Escoitade con atención as propostas das demais persoas do grupo e achegade tamén as propias, sen discutir nin criticar mentres se están expoñendo.

O obxectivo é xerar o maior número posible de ideas e inspirarse colectivamente. Podedes inspirarvos nos carteis que vistes ao longo deste recurso, dos que tedes unha explicación máis abaixo.

## Lectura facilitada

Duración: 20 minutos Agrupamento: Pequeno grupo

Facede unha choiva de ideas en grupo.

Cada persoa propón unha idea para o cartel.

As ideas poden tratar sobre mensaxes para o cartel.

Neste momento todas as ideas son válidas.

As persoas do grupo escoitan con atención.

Non se critica ningunha idea mentres se explica.

O obxectivo é xerar moitas ideas.

Podedes inspirarvos noutros carteis vistos.

## Audio

audio/mpeg

## Animación narrativa

Nesta animación amósase unha pequena historia para publicitar as conservas galegas, baseada na idea de que todas as sardiñas queren estar na lata.

- Primeiro, a sardiña cobra vida cando se lle pinta o ollo. Ese detalle dálle un primeiro movemento e fai que deixe de ser un obxecto estático.
- Despois, dáselle movemento ás sardiñas, que van saíndo do seu posto inicial e comezan a desprazarse.
- A continuación, aparece unha segunda capa de texto, «todas marchan para», que indica cara onde se dirixen as sardiñas.
- Finalmente, aparece unha terceira capa co texto «Conservas de Vigo», coas sardiñas xa dentro da lata de conservas, pechando a historia e reforzando a mensaxe publicitaria.

## Animación de proceso

Neste segundo tipo de animación non se conta unha historia completa, senón que se amosa o proceso de elaboración do pan de Cea a través dunha sucesión de fotogramas.

- Primeiro aparecen o trigo e a auga, que son a base do pan.
- A continuación, móstrase o proceso de amasado e, despois, o momento do enfornado.
- Tamén aparecen as panadeiras de Cea, que representan o traballo artesanal.
- Por último, móstrase o reloxo da praza maior, que sitúa o pan no seu lugar de orixe.

Deste xeito, a animación explica como se fai o pan e, ao mesmo tempo, axuda a identificalo cun lugar concreto e cunha tradición propia.

## Animación de letras

Nesta terceira animación, as letras son as protagonistas. O obxectivo é anunciar os alimentos de Galicia en xeral, sen contar unha historia nin amosar un proceso.

- As letras móvense pola pantalla e crean dinamismo.
- Comezan en cor negra e van cambiando progresivamente a cor azul.
- Cambian de tamaño e de ritmo ao longo da animación.
- A palabra Galicia é a protagonista final, xa que permanece en cor azul e aparece durante máis tempo que o resto.

## Lectura facilitada

## Animación narrativa

Esta animación conta unha historia.

A historia serve para publicitar un produto.

As imaxes van cambiando pouco a pouco.

O movemento crea unha mensaxe final.

## Animación de proceso

Esta animación mostra como se fai un produto.

Cada imaxe amosa un paso do proceso.

As imaxes seguen unha orde.

A animación axuda a recoñecer a súa orixe.

## Animación de letras

Nesta animación as letras son o máis importante.

As letras móvense pola pantalla.

As letras cambian de cor.

As letras cambian de tamaño.

O movemento chama a atención.

## Audio

audio/mpeg

Páxina 16 de 23

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)